2002/828/EY: Neuvoston päätös, tehty 8 päivänä lokakuuta 2002, direktiivin 92/81/ETY 8 artiklan 4 kohdan mukaisen luvan antamisesta Ruotsille soveltaa eriytettyä energiaverokantaa kaksitahtimoottoreissa käytettävään alkylaattibensiiniin



Virallinen lehti nro L 284 , 22/10/2002 s. 0018 - 0019



Neuvoston päätös, tehty 8 päivänä lokakuuta 2002, direktiivin 92/81/ETY 8 artiklan 4 kohdan mukaisen luvan antamisesta Ruotsille soveltaa eriytettyä energiaverokantaa kaksitahtimoottoreissa käytettävään alkylaattibensiiniin (2002/828/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(1) ja erityisesti sen 8 artiklan 4 kohdan, ottaa huomioon komission ehdotuksen, sekä katsoo seuraavaa: (1) Ruotsi on hakenut lupaa soveltaa eriytettyä energiaverokantaa kaksitahtimoottoreissa käytettävään alkylaattibensiiniin. Ruotsissa kivennäisöljytuotteiden valmisteveron kokonaismäärä muodostuu kahdesta osasta, energiaverosta ja hiilidioksidiverosta. (2) Hakemuksesta on ilmoitettu muille jäsenvaltioille. (3) Ruotsin viranomaisten hakema poikkeus on yhdenmukainen yhteisön veropolitiikan kanssa, jonka tavoitteena on muun muassa Euroopan unionin innovaatio-, terveys- ja kuluttajansuojapolitiikan, kestävää kehitystä koskevan politiikan sekä ympäristö- ja energiapolitiikan vahvistaminen. (4) Kaksitahtimoottoreissa käytettävään alkylaattibensiiniin sovellettava energiaverokanta olisi 1,5 Ruotsin kruunua alempi litraa kohti kuin ympäristöluokkaan 1 kuuluvalla tavallisella bensiinillä. Kaksitahtimoottoreissa käytettävän alkylaattibensiinin energiavero olisi 1,66 Ruotsin kruunua (18 senttiä(2)) litraa kohti. Valmisteveron kokonaisverokanta (hiilidioksidivero mukaan luettuna) olisi näin ollen 3,12 Ruotsin kruunua (33,9 senttiä) litraa kohti. (5) Tosiasialliset valmisteveron kokonaisverokannat ovat korkeammat kuin ne, joita sovelletaan yhteisössä kivennäisöljyjen valmisteverojen määrien lähentämisestä 19 päivänä lokakuuta 1992 annetun neuvoston direktiivin 92/82/ETY(3) mukaisesti. (6) Ehdotetun energiaveron alennuksen suunnitellaan koskevan kaksitahtimoottoreissa käytettävää alkylaattibensiiniä (Motorbränslen - Specialbensin för motordrivna arbetsredskap, Tvåtaktsbränsle; Moottoripolttoaineet - erikoisbensiini moottorityökaluja varten, kaksitahtipolttoaine), joka on Ruotsin standardin (SS) 15 54 61 (toinen painos)(4) ja neuvoston direktiivissä 98/70/EY(5) vahvistettujen standardien mukainen. (7) Eriytettyä verokantaa sovellettaisiin kaksitahtimoottoreissa käytettävään alkylaattibensiiniin tuotannon tai tuonnin tasolla. (8) Kaksitahtimoottoreissa käytettävän alkylaattibensiinin tuotantokustannukset ovat korkeammat kuin tavallisen bensiinin, ja tämän vuoksi sen vähittäismyyntihinta ei olisi kilpailukyinen ilman energiaveron alennusta. Energiaveron alennuksen tarkoituksena on poistaa ylimääräisten tuotantokustannusten vaikutus. Tällöin kaksitahtimoottoreissa käytettävää alkylaattibensiiniä voidaan myydä huoltamoilla samanlaisilla hinnoilla kuin tavallista bensiiniä. (9) Ruotsin hallitus aikoo tarkastella säännöllisesti kaksitahtimoottoreissa käytettävän alkylaattibensiinin tuotantokustannuksia valvoakseen, ettei liikakorvaamista tapahdu. (10) Annettavan luvan olisi oltava voimassa kuusi vuotta. (11) Komissio tarkastelee säännöllisesti alennuksia ja vapautuksia varmistaakseen, että ne eivät vääristä kilpailua tai haittaa sisämarkkinoiden toimintaa ja että ne ovat yhteisön ympäristön- ja terveydensuojelu- sekä energia- ja liikennepolitiikan mukaiset, ON TEHNYT TÄMÄN PÄÄTÖKSEN: 1 artikla 1. Ruotsille annetaan lupa soveltaa eriytettyä energiaverokantaa kaksitahtimoottoreissa käytettävään alkylaattibensiiniin. 2. Edellä 1 kohdassa tarkoitettuun tuotteeseen sovellettavan valmisteveron kokonaisverokannan on oltava direktiivissä 92/82/ETY säädettyjen ehtojen ja erityisesti sen 4 artiklassa tarkoitetun vähimmäisverokannan mukainen. 2 artikla Energiaveron alennuksia on mukautettava Ruotsin viranomaisten suorittaman säännöllisen tarkastelun perusteella, jotta alennukset eivät johda alkylaattibensiinin tuotantoon liittyvien lisäkustannusten liikakorvaamiseen. 3 artikla Tämän päätöksen voimassaolo päättyy 30 päivänä kesäkuuta 2008. 4 artikla Tämä päätös on osoitettu Ruotsin kuningaskunnalle. Tehty Luxemburgissa 8 päivänä lokakuuta 2002. Neuvoston puolesta Puheenjohtaja T. Pedersen (1) EYVL L 316, 31.10.1992, s. 12, direktiivi sellaisena kuin se on viimeksi muutettuna direktiivillä 94/74/EY (EYVL L 365, 31.12.1994, s. 46). (2) Valuuttakurssi on pyöristetty siten, että yksi euro on 9,20 Ruotsin kruunua. (3) EYVL L 316, 31.10.1992, s. 19, direktiivi sellaisena kuin se on viimeksi muutettuna direktiivillä 94/74/EY. (4) Saatavissa seuraavasta osoitteesta: SIS Förlag AB, Box 6455, S-113 82 Stockholm. (5) EYVL L 350, 28.12.1998, s. 58.